  Виталий Пронин Можга ёросысь пазялъёс быдэс гуртэнызы спортэн эшъясько, шуыны луоз. Туэ гужем муниципал кылдытэтсы улосъёс куспын «Гуртэ мынам» конкурсын вормисьёс пӧлы шедиз. Можга ёросысь Пазялысь Кокаревъёслэн семьязы котькудаз сямен Гурт шудонъёсы пыриське, вормонъёс басьтэ.Спортэн выро быдэс гуртэнызы Пазял поселениысь калыклэн улон-вылонэз, гуртлэн туннэ но ӵуказе нуналыз сярысь 2016-тӥ арысен мылысь-кыдысь сюлмаське удмурт нылкышно Надежда Кокарева. Адӟем карымон кышномурт гуртооссэ таза улон борды кыскыны тырше. Та ӟеч ужлэн емышез син азьын ини. Клубын ужакуз, Надежда Семёновна бордаз уно егитъёсты кыскыны быгатылӥз - пыриськылӥзы спортъя, туризмъя, лулчеберетэн герӟаськем «Юр-яр», «Ворекъян» но мукет элькун фестивальёсы. Гуртоосты таза улонэн эшъяськытон мылкыдзэ азинтӥз поселениен кивалтыны кутскемез бере но. - Одӥгаз гурт кенешамы хоккеен шудонъя коробка пуктоно шуыса вераським, - вера Н. Кокарева. - Колхозмы юрттыны соглаш луиз: коробка но ӝутӥз, тӥрлык но басьтӥз. Табере дорамы ёросысьтымы 6 гуртъёсысь гуртъёсысь командаос ӵошатскыны вуыло, нимысьтыз турнирмы но вань. Колхозъёс вормись командаослы хоккеен шудон тӥрлык басьтыны сертификат кузьмало. Таза улонэн мылысь-кыдысь эшъясько арлыдоос но. Соос скандинав амалэн ветло. Гуртын ветеранъёс пӧлын спартакиада ортчылэ. Котькуд ар май толэзе пазялъёс велосипедъёс вылэ пуксё но Ӵужъем гуртозь ворттыло. Спорт шудонъёс ортчылыны кутскизы нылпи садэ ветлӥсь пичиос пӧлын но. - Поселенилэсь медальёс пиналъёслы сётӥськом ке, кыӵе шумпото, синъёссы кыӵе ӝуало, - вера Н. Кокарева. Таза улон борды Пазялын дышетскисьёс но кыстӥсько. Соосты туризмен тодматэ дышетӥсьсы Михаил Курбатов. Пиналъёс Вало шурлы матын уло бере, гужем куспын катамаранъёсын трос пол уялляло, вуыло Лымшор Урал гурезьёсы, пыриськыло ёрос турслётъёсы. Шуыны луоз: поселениын уло «Пазял кужым сётэ!» кылъёс улсын. Туризмен герӟаськем удысэз гуртоослэн азьланяз но азинтыны бадӟым мылкыдзы. Матысь дыре ёроскуспо «Дӥсьтӥсьёслэн вожвылъяськонзы» ужрад ортчытыны чаклало. Отын командаос пӧртэм шуг-секытъёс пыр ортчозы: шур вамен выжозы, дэриетӥ потозы но мукет. Пазялъёслэн гурт улонзэс азинтон пумысен бадӟым малпанъёссы. - «Гуртэ мынам» конкурсын вормисьёслы сӥзизы коньдон, - азинтэ веранзэ Н. Кокарева. - Милям туж потэ хоккеен шудонъя коробкаямы резина вӧлдэммы. Отын ульча баскетболэн, волейболэн шудыны мед луоз шуыса. Собере гуртоослы мугорзэс кыдатон инты но кулэ - отын тренажёръёс, шутэтскон сэрег мед луысалзы. Анай-атайзы сьӧры кыстӥсько нылпиос но Надежда Кокарева спортэн вырыны школа дырысеныз кутскиз. Пичи Пурга ёросысь Учаын дышетскыкуз, уг кельтылы вал пыдын но, куасэн но бызьылонъя ӵошатсконъёсты, шудылӥз баскетболэн. Пазялэ быземез бере но яратоно ужзэ ӧз кушты. Можга ёрос команда понна лаптаен шудӥз, ыбылӥське, уя, ас вакытаз гира но ӝутъяз. Надежда Семёновналэн Вячеслав Васильевич кузпалыз но спортэн эшъяське - куасэн бызьылэ, сьӧразы кыстӥсько 3 нылпиоссы. Семьяенызы Кокаревъёс Гурт шудонъёсы пыриськыло, трос вормонъёс утыло. Кылем арын семьяос куспын ортчем элькун ӵошатсконъёсын тужгес кужмоосыз луизы. Быдэс семьяенызы ГТО-лэсь куронъёссэ зарни пуслы быдэстӥзы. Эвелина, Валентина, Ульяна нылъёссылы атайзы доразы спортэн вырон нимысьтыз сэрег пуктӥз, нылашъёс отысь уг кошкыло, гимнастикаен выро, шпагатэ пуксё, ки вылазы ветло. Ваньзы нылъёс пыдын, куасэн бызьыло, уяло, конькиен нискылало, шашкиен, дартсэн шудо. Мугорзэс кыдатэм сяна, нылъёс ӟеч дышетско но, Эвелина фортепианоен шудэ, Валентина суредаське, Ульяна туэ гинэ школае мыноз ай. Котькытын адӟем карымон луэмзы понна бадӟымез нылзы «Артек» лагерьын шутэтскиз, нош Валентина Москваысь Кремль ёлкае вуылӥз. Ангелина Снигирёва Туспуктӥз Ольга Самигулова[gallery ids="31821,31820,31818"]  